**ГАЛОЎНАЕ ЎПРАЎЛЕННЕ ПА АДУКАЦЫІ**

**МІНСКАГА АБЛАСНОГА**

**ВЫКАНАЎЧАГА КАМІТЭТУ**

**Дзяржаўная ўстанова адукацыі**

**«Мінскі абласны інстытут развіцця адукацыі»**

**Дзяржаўная ўстанова дадатковай адукацыі**

**«Цэнтр творчасці дзяцей і моладзі Салігорскага раёна»**

**ХVIII РЭСПУБЛІКАНСКАЯ ВЫСТАВА**

**НАВУКОВА-МЕТАДЫЧНАЙ ЛІТАРАТУРЫ, ПЕДАГАГІЧНАГА ВОПЫТУ І ТВОРЧАСЦІ ВУЧНЁЎСКАЙ МОЛАДЗІ**

**КЕРАМІЧНАЯ ЦАЦКА САЛІГОРШЧЫНЫ**

МЕТАДЫЧНЫ ЗБОРНІК

**Салігорск, 2019**

Рэцэнзент:

дырэктар **дзяржаўнай ўстановы дадатковай адукацыі**

**«Цэнтр творчасці дзяцей і моладзі Салігорскага раёна»**

С.М.Колтун

Аўтар-складальнік:

М.А. Пратасеня, педагог дадатковай адукацыі

дзяржаўнай ўстановы дадатковай адукацыі

«Цэнтр творчасці дзяцей і моладзі Салігорскага раёна»

Рэкамендавана

педагагічным саветам дзяржаўнай ўстановы дадатковай адукацыі

«Цэнтр творчасці дзяцей і моладзі Салігорскага раёна»

30 лістапада 2018 года, пратакол № 2

**Керамічная цацка Салігоршчыны.** Метадычны зборник/ аўтар-складальнік М. А. Пратасеня ; Дзяржаўная ўстанова дадатковай адукацыі «Цэнтр творчасці дзяцей і моладзі Салігорскага раёна».− г. Салігорск, 2019 г. − 34 с.

Ў зборніку прадстаўлены метадычныя распрацоўкі па вырабу цацкі, тэхналогіям яе стварэння, прымянення народных і новых сучасных спосабаў дэкаратыўнай аздобы керамічных вырабаў.

Матэрыал адрасаваны педагагічным работнікам устаноў агульнай сярэдняй і дадатковай адукацыі дзяцей і моладзі.

©Дзяржаўная ўстанова дадатковай адукацыі «Цэнтр творчасці дзяцей і моладзі Салігорскага раёна»

# Змест

|  |  |
| --- | --- |
| Уводзіны |  |
| ***Глава І. Цацкі-бразготкі, лялькі-бразготкі*** |  |
| Цацка-бразготка цыліндрычнай формы (практычная работа) |  |
| Лепка цацкі-бразготкі ў форме шара або яйка (практычная работа) |  |
| Лепка цацкі-бразготкі “Беларуская лялька” |  |
| Лепка цацкі-свістулькі “Конік” |  |
| Лепка цацкі “Коннік” (“Вершнік”) |  |
| Лепка цацак “Пеўнік”, “Качка”, “Птушка” |  |
| Цацка-свістулька “Жаўрук” |  |
| Лепка воднай цацкі “Салавей” |  |
| Выраб падвясной цацкі “Птушка шчасця” |  |
| Сюжэтная цацка,  цацка, якая складаецца з некалькіх персанажаў-свістулек |  |
| Фармаванне (тачэнне) вырабаў на ганчарным коле |  |
| ***Глава ІІ. Тэхналогіі дэкаратыўнай апрацоўкі гліняных вырабаў*** |  |
| Малачэнне |  |
| Гартаванне (абвар) |  |
| Тэхналогія выканання чорназадымленай керамікі |  |
| Дэкаратыўныя таніроўкі |  |
|  |  |
|  |  |
|  |  |
|  |  |

# 

# *З глыбінь вякоў гучыць свіст глінянай цацкі-свістулькі. Ганчарнае кола нарэзвае кругі з сівой даўніны ў сённяшні час. Маленькі хлопчык, беручы ў рукі кавалачак гліны, якую дала яму маці-зямля, хоча зрабіць тую ж цацку, з якой гуляў яго аданагодак тысячы гадоў назад, каб адчуць вялікую сілу няспыннага жыцця, спасцігнуць яго глыбокую таямніцу.*

*М. Пратасеня*

**Уводзіны**

Цацка – гэта вялікі казачны цуд у нашым жыцці, частка нашай вялікай культуры, гэта першая і самая лепшая азбука дзяцінства. Толькі ў цаццы знайшлося гарманічнае спалучэнне такіх функцый, як дзіцячая забаўка і скарбніца жыццёвага вопыту, нацыянальны мастацкі твор з вялікім духоўным і практычным патэнцыялам, які можа развіваць, з якім можна весці дзіця ў дарослае жыццё. Гліняная цацка, як і цацкі з другіх матэрыялаў, з’яўляецца сапраўдным рукатворным цудам у жыцці многіх народаў. Цаццы нададзена забаўляць дзіця, развіваць яго жыццёвы вопыт, уяўленне, фантазію, усё тое, што неабходна ў далейшым жыцці.

Вытокі глінянай цацкі зыходзяць з часоў неаліта 2-4 тысяч гадоў да нашай эры. Вучоныя знаходзяць іх у час раскопак курганоў, паселішчаў старажытнага чалавека. Першымі цацкамі былі бразготкі і свістулькі. Гэтыя цацкі выкарыстоўваліся нашымі продкамі не толькі як дзіцячыя забаўкі, але і як абярэгі, ахоўвалі ад “нячыстай сілы”. Нашы продкі верылі, што свіст цацкі і гук бразготкі адганялі злых духаў, вар’ятаў, аберагалі ад іх дзяцей.

Сёння цацкі, вылепленыя нашымі майстрамі, маюць падабенства з цацкамі старажытнага чалавека. Яны невялікага памеру, простыя па форме, маюць тыя ж сюжэтныя вобразы. Стылістыка гэтых цацак пазбаўлена лішніх падрабязнасцей. Перадаецца толькі самае важнае, характэрнае гэтаму вобразу. Цацкі выконваюцца хутка, з невялікімі затратамі часу, у іх танны кошт. Такая абагульняючая стылістыка цацкі стымулюе дзіцячую фантазію, развівае вобразнае мысленне. Сёння многія майстры працягваюць ствараць яе на выснове прадаўжэння традыцыйнай стылістыкі цацак якога-небудзь вядомага майстра, які працаваў раней, працягваючы і развіваючы гэтыя традыцыі.

Цацка-бразготка прыйшла да нас з сівой даўніны. Але ж калі свістулькі працягваюць ляпіць і цяпер, то гліняная бразготка амаль знікла. На змену ей прыйшлі сучасныя рознакаляровыя фабрычныя з пластычных матэрыялаў. А шкада, у яе вялікі патэнцыял у навучанні дзяцей тэхналогіям выканання керамічных вырабаў і развіцці мастацкіх здольнасцей.

Заслугоўвае ўвагу і такая цацка як “салавей”. Яна ўяўляе сабой маленькую пасудзіну са свістком, напоўненую вадою, з якой ліюцца пералівы. Яна можа мець форму птушкі і жывёлы, можа быць зроблена ўручную альбо вытачана на ганчарным крузе і майстэрскі дапрацавана ляпнінай, якая стварае новы мастацкі вобраз.

А колькі радасці дастаўляе гульня з цацачным посудам, выкананым на ганчарным крузе, які дайшоў да нас з часоў неаліта! Выраб яго навучэнцамі знаёміць з традыцыйнымі нацыянальнымі формамі народнага посуду, яго вырабам, прымяненнем розных тэхналогій дэкаратыўнай аздобы (абвар, дымленне, малачэнне і іншыя). Цацачны посуд з’яўляецца і адметным нацыянальным сувенірам. Гуляючы з ім, як і з іншымі цацкамі, дзеці спасцігаюць жыццёвы вопыт пакаленняў, які вядзе іх у дарослае жыццё.

Цацкі традыцыйныя і цацкі сучасныя, яны ствараюцца мастакамі, майстрамі, педагогамі, іх навучэнцамі. Як іх можна спалучыць у жыцці, каб не страціць культурны вопыт народа і у той жа час не адстаць ад сучаснасці?

Новы час патрабуе новых цацак. Сёння на выставах і фестывалях, у мастацкіх салонах можна ўбачыць цацкі, у якіх дасканала стылізавана форма. Падчас прымяняецца дэкаратыўны роспіс ангобамі, акрылавымі фарбамі, рэльефная паверхня, пакрытая глазурай альбо апрацавана з прымяненнем старадаўніх ганчарных тэхналогій.

Многія цацкі-кампазіцыі маюць вобразы нашага часу, сучасную дэкаратыўна-пластычную трактоўку. Гэта і жанравая пластыка з народнымі або анімалістычнымі вобразамі. Вельмі папулярнымі ў творчасці майстроў і дзяцей з’яўляюцца цацкі-кампазіцыі з сюжэтамі народнага побыту, выкананыя ў тэракотавай пластыцы.

У Салігорскай студыі “Скарбонка” нарадзілася цацка-кампазіцыя з некалькіх цацак-свістулек, якія аб’яднаны ў адзін сюжэт: кароўка з пеўнікамі, свінка з парасятамі і г.д. У студыі ствараюць тэракотавыя падвясныя цацкі-птушкі з ангобным роспісам альбо дэкарыраваныя ў тэхніцы абвару. Іх дзеці ствараюць для веснавых свят. Традыцыйныя формы бразготак, у выснове якіх знаходзяцца цыліндр, шар, яйка, у сучасным творчым працэсе набываюць вобразы беларускай лялькі з элементамі нацыянальнага касцюма, часткова дэкарыраванага ангобным альбо акрылавым роспісам, малачэннем ці задымленнем. Прыцягваюць таямнічым гукам і непаўторнасцю вобраза бразготкі анімалістычных выяў.

Цацачны гліняны посуд атрымаў свае новае сучаснае развіццё ў папулярных магнітных сувенірах: палічках, століках і мініяцюрных формах нацыянальнага посуду. Яркім мастацкім творам з’яўляецца навагодняя елачная цацка, цацка-сувенір. Іх вельмі любяць рабіць дзеці.

Функцыя цацкі – радаваць дзяцей, уздзейнічаць на іх непасрэднае эстэтычнае пачуццё і ўсталёўвацца ў памяці на доўгія гады жыцця. У наш час вельмі важна захаваць традыцыйнае народнае мастацтва, культурны вопыт свайго народа і прадоўжыць яго развіваць у новых сучасных умовах, прымяняючы традыцыйныя народныя тэхналогіі і матэрыялы для стварэння высокамастацкіх твораў. Навучаючы дзяцей у гуртках, студыях, дамах рамёстваў, развіваючы іх мастацкія здольнасці, неабходна творча ўключаць у навучальны працэс культурныя здабыткі свайго народа, садзейнічаць культурнаму развіццю сваёй нацыі, нацыянальнай самасвядомасці.

Гэтаму садзейнічаюць конкурсы і фестывалі, якія праходзяць у сталічным рэгіёне і рэспубліцы, такія як “Гліняны звон” у Івянцы, “Беларуская лялька” ў Слуцку, “На аблоках дзяцінства” ў Салігорску, рэспубліканскія святы “Ганчарнае кола” і “Веснавы букет”. У гэтым годзе адбыўся ў рамках міжнароднага фестывалю ў Дуброўне “Дняпроўскія галасы ў Дуброўне” конкурс свістулькі “Салавейка-2015”, у межах міжнароднага фестывалю “Славянскі базар” у Віцебску конкурс лялькі “Забава-2015”. Такія мерапрыемствы акрэсліваюць стан і перспектывы развіцця гэтага віда мастацтва, стымулююць творчы патэнцыял усіх тых, хто стварае цацку, цікавіцца яе лёсам. Гэтаму і садзейнічаў адкрыты фестываль керамічнай цацкі “Гліняны цуд” у Салігорску, на якім майстры, педагогі і іх навучэнцы дзяліліся тэхналогіямі стварэння сваіх цацак, сваім творчым пошукам у гэтай галіне мастацтва.

Дадзеная метадычная распрацоўка па вырабу цацкі, тэхналогіям яе стварэння, прымянення народных і новых сучасных спосабаў дэкаратыўнай аздобы керамічных вырабаў вынікае з праграмы “Мастацтва народнай керамікі”, згодна з якой адбываецца вучэбна-выхаваўчы працэс у студыі “Скарбонка” ўжо шмат гадоў. Народнае мастацтва з’яўляецца дамінуючым у творчасці педагогаў студыі, майстроў М. Пратасені і А. Кірычыка, а таксама іх выхаванцаў.

Тыя культурныя здабыткі, якія шліфаваліся вякамі чалавечай мудрасцю і талентам і дайшлі да нас, не павінны знікнуць ў сучасным працэсе глабалізацыі. Яны павінны працягваць свае культурна генетычнае ўздзеянне на нашае жыццё, напаўняць нашыя душы цяплом, талентам, усім лепшым, што змог стварыць чалавек за тысячы і тысячы гадоў свайго жыцця.

І тая маленькая цацка, з якой гулялі дзеці ў далёкія старажытныя часы і якая дашла да нас і дала жыццё цяперашнім цацкам з сучасных матэрыялаў, мае права на свае існаванне, на тое, каб яе стваралі дарослыя і дзеці.

Выраб цацкі патрабуе засваення многіх тэхналагічных прыёмаў, уменняў, навыкаў ствараць керамічныя формы, без якіх нельга спасцігнуць мастацтва керамікі. Толькі пазнаўшы тэхналогію, можна ствараць, увасабляць свае творчыя здольнасці, талент у творы мастацтва. Вывучэнне народнага мастацтва, той жа цацкі, ні ў якім разе не абмяжоўвае творчае развіццё асобы, а дае спасылкі больш шматгранна развіваць свае здольнасці, фарміраваць цэльнасць свайго мастацкага погляду, уменне выражаць свой духоўны патэнцыял у матэрыяльным творы.

Вывучаючы народнае мастацтва як галіну вялікай культурнай спадчыны нашага народа, мы знаёмімся з усімі тымі прыёмамі, тэхналогіямі, якія прыйшлі да нас, пры дапамозе якіх народ ствараў свае вялікае багацце.

Мы ствараем тую ж цацку, якую стваралі людзі тысячы гадоў назад, форма якой вякамі шліфавалася чалавечай мудрасцю і талентам, якая з’яўляецца скарбніцай генетычнай памяці, увасабленнем эстэтычнай дасканаласці і ў той жа час матэрыяльнай значнасці, якая павінна навучаць, рыхтаваць, весці дзіця ў дарослае жыццё. Цацка – гэта першая азбука дзяцінства, самая таленавітая і самая любімая ў дзіцячым жыцці.

Безумоўна, вучыцца рабіць цацку трэба на лепшых узорах майстроў прошлага і сучаснага часу, тых творах, якія знаходзяцца ў музеях, экспазіцыях выставачных залаў, ствараюцца майстрамі-пераможцамі конкурсаў і фестываляў, чыя творчасць з’яўляецца вялікім культурным здабыткам.

Эстэтыка формы, мастацкае ўвасабленне вобраза цацкі абавязкова будуць фарміраваць у навучэнцаў мастацкі густ.

Робячы цацку, трэба засяродзіць увагу на тым, што яна мае ўтылітарную і эстэтычную функцыі.

**Глава І**

**Цацкі-бразготкі, лялькі-бразготкі**

Цацка-бразготка – адзін з гліняных вырабаў старажытнага чалавека. Археолагі знаходзяць яе ў паселішчах старажытнага чалавека часоў 2-4 тысячагоддзяў да нашай эры. Яна мае форму шара, яйка, цыліндрыка, у якім знаходзяцца каменьчыкі або гліняныя шарыкі. Сама бразготка мае адтуліны, праз якія яна падвешваецца на шыі. Раней бразготкі засцерагалі чалавека, яго дзяцей ад прыродных стыхій, нячыстай сілы.

Сёння цацка-бразготка выступае як дзіцячая забаўка або рытмічны музычны інструмент. Для нас яна яшчэ з’яўляецца носьбітам культурна-гістарычнай спадчыны, якая дайшла да нас праз тысячагоддзі. Бразготкі, як цацкі-свістулькі, з’яўляюцца цяпер дзіцячымі забаўкамі, нацыянальным адметным сувенірам, мастацкім творам, у якім з’яднаны эстэтычная і ўтылітарная функцыі.

У маёй творчасці і творчасці маіх выхаванцаў цацка-бразготка працягвае жыць, знаходзіць свае ўвасабленне ў ляльках-бразготках з нацыянальным адметным каларытам, у анімалістычных выявах.

У навучальным працэсе стварэнне цацак дапамагае выхаванцам пазнаць і засвоіць тэхналогію вырабу керамічных выяў, адметнасць нацыянальнага касцюма, навучыцца абагульняць мастацкі вобраз, развіваць свае здольнасці.

З гісторыі вядома, што ў народа былі самаробныя лялькі-бразготкі з розных матэрыялаў, у тым ліку і гліняныя.

Пасля таго як дзіця хрысцілася, яму ў люльку падвешвалі адну альбо некалькі бразготак, да якіх немаўлятка цягнулася ручкамі. Колькасць лялек у бразготках абавязкова павінна быць лікам няцотным. Лічылася, што лялькі не маглі мець твару. Няма твару – няма душы, і толькі так яны засцерагалі свайго гаспадара, дзіця ад знешніх негатыўных сіл.

Праўда, старажытныя бразготкі не былі такімі звонкімі як сучасныя, асабліва зробленыя з пластычных матэрыялаў.

Ствараючы гліняную ляльку-бразготку, трэба стварыць не толькі мастацкі вобраз, але і падпарадкаваць усю яе канструкцыю функцыянальнасці, зрабіць яе ўтылітарным мастацкім творам.

Сюжэт салігорскай лялькі-бразготкі ўвасабляе сабою жаночую выяву з элементамі нацыянальнай вопраткі: наміткі, фартушка, гарсэта – з арнаментальным узорам на ёй. Для яе характэрна сіметрычная канструкцыя постаці. У руках можа трымаць ручнік альбо немаўля ці двое, якія размешчаныя сіметрычна. Ніжняя частка лялькі выконваецца ў форме конуса ці паўшар’я, у сярэдзіне якога знаходзяцца гліняныя шарыкі. Усе дэталі касцюма падпарадкаваны агульнай канструкцыі. Асабліва выразным сілуэтам, формай адзначаюцца лялькі-бразготкі “рукі ў бокі”, якія не маюць рэльефных дэталей, яны абагульненай формы.

Пры вырабе цацкі-бразготкі і лялькі-бразготкі важна прадумаць далейшае яе дэкаратыўнае аздабленне: будзе яна пакрыта паліваю ці выкананы ангобны роспіс, а можа будуць ужыты старадаўнія тэхналогіі дэкаратыўнага аздаблення: “абвар”, “малачэнне”, “задымленне”.

**Цацка-бразготка цыліндрычнай формы**

*(практычная работа)*

*Матэрыялы:* гліна, шлікер

*Інструменты:* стэкі, качалка, дошчачка, лінейка

*Уводная частка*

Цацка-бразготка ўяўляе сабою полы цыліндрык з двума донцамі і шарыкамі ўсярэдзіне. Пры яе скалынанні шарыкі стукаюць аб сценку і раздаецца глухаваты гук. У сярэдзіне донцаў можна зрабіць адтуліны, праз якія потым працягнуць вяровачку. А можна да донцаў прыляпіць вушкі, за якія можна таксама падвесіць бразготку на калыску альбо каляску дзіцяці (фота 1).

*Тэхналагічны працэс*

Бяром кавалак гліны і пры дапамозе качалкі на дошчачцы раскатваем яе ў блін. Гліну раскатваем спачатку ў адным напрамку, пасля – у другім, перпендыкулярна першаму напрамку. Пры такім спосабе раскаткі пласт будзе мець аднолькавую таўшчыню (фота 2).

Пасля пры дапамозе лінейкі і стэка пазначаем і вырэзваем з нашага пласта прамавугольную загатоўку (фота 3).

Пасля зварочваем яе ў цыліндр, край і стыкі намазваем шлікерам і пры дапамозе качалкі, якую змяшчаем у сярэдзіну нашага цыліндрыка, загладжваем пальцамі стык (фота 4).

З астатніх кавалкаў бліна, калі яны засталіся, раскатваем новы, вырэзваем два донцы, паставіўшы цыліндрык на пласт (фота 5).

З гліны накатваем 1-2 дзясяткі шарыкаў рознага памеру, не вельмі вялікіх. Калі ўсе дэталі зробены (фота 6), прыступаем да зборкі. Намазваем шлікерам тарэц цыліндрыка і прыклейваем донца (фота7), унутр закідваем шарыкі (фота 8) і таксама прыклейваем другое донца і вушкі (фота 9) Губкаю і пальцамі загладжваем стыкі. Пры склейванні бразготкі трэба глядзець, каб усярэдзіну не трапіў шлікер, які можа прыклеіць некаторыя шарыкі.

Упрыгожыць нашу бразготку можна старажытным кропачна-рысачным арнаментам альбо геаметрычнымі ўзорамі нацыянальнай арнаментыкі. Пасля гэтага ў цэнтры донцаў трэба зрабіць адтуліну. (фота 10).

*Метадычныя рэкамендацыі*

Цацка-бразготка ў форме цыліндрыка найбольш лёгкая ў вырабе. З яе трэба і пачынаць вывучаць гліняную цацку. Выраб яе дае навучэнцам магчымасць пазнаць ўласцівасці матэрыялу, тэхніку надання яму аб’ёмнай формы, канструявання з плоскасці рэльефнага полага вырабу, які запоўнены невялікімі глінянымі шарыкамі і можа гучаць. Як усё проста і цудадзейна! А на акруглай паверхні можна выціснуць стэкам кропачкамі і рысачкамі арнаментальны ўзор, такі які стварыў старажытны чалавек тысячу гадоў таму, альбо выціснуць малюнак па матывах, якія знойдзены ў жытле старажытнага чалавека, у пячорах.

**Лепка цацкі-бразготкі ў форме шара або яйка**

*(практычная работа)*

*Матэрыялы:* гліна, шлікер

*Інструменты:* стэкі, губкі

*Уводная частка*

Цацка бразготка складаецца з двух асноўных частак: пустацелага шара альбо айка і ручкі, якая прымацоўваецца к шару.

*Тэхналагічны працэс*

Бяром кавалачак гліны памерам 4-6 см шарападобнай формы. Вялікімі пальцамі дзвюх рук націскаем на гліну пасярэдзіне кавалка (мал. 1). Робім загатоўку ў выглядзе шляпкі грыба. Пасля гэтага змочваем палец правай рукі ў мокрую губку, указальны і вялікі пальцы ўстаўляем унутр шляпкі, а вялікім пальцам націскаем на загатоўку і праводзім пальцам да краю “шляпкі” загатоўкі (мал. 2). Левай рукой прытрымліваем выраб. Паслядоўна пакручваючы загатоўку, праходзім па ўсёй акружнасці, выконваючы такія дзеянні, пакуль наш выраб не атрымае форму званочка (мал. 3). Далей бяром выраб за венчык дзвюма рукамі і насустрач адна другой уціскаем гліну ў хвандачкі. Праходзім па ўсёй акружнасці (мал. 4). Пасля гэтага зноў вялікім пальцам правай рукі разгладжваем хвандачкі, расплюшчваем сценкі выраба, надаём усёй загатоўцы форму пустацелага шара, стараемся, каб сценкі былі аднолькавай таўшчыні (мал. 5). Трэба, каб у нас атрымаўся полы шар з невялікай адтулінай дыяметрам 8-15 мм і сценкамі аднолькавай таўшчыні (4-6 мм).

Можна зляпіць форму шара, а можна надаць форму айка, выцягнутага шара (мал.6). Каб бразготку было добра трымаць у руцэ, зробім ручку. Ручка робіцца ў форме грыбка, толькі шляпка выгінаецца ў адваротны бок (мал. 6). Каб бразготка гучала, зробім гліняныя шарыкі невялікага, але рознага памеру дыяметрам 3-7 мм (мал. 7). Шарыкі можна крыху падсушыць.

Калі ўсе дэталі бразготкі злепленыя (мал. 8), пачынаем іх склейваць. У пустацелы шар закідваем гліняныя шарыкі (мал. 9). Шлікерам намазваем вакол адтуліны. Пасля прыклейваем ручку-“грыбок”, добра прымацоўваем, прыгладжваем губкай і пальцамі. Затым робім стэкам адтуліну, каб выходзіла паветра. Адтуліну робім стэкам-праколкаю цераз ручку або ў сярэдзіне шара з адваротнага боку (мал. 9).

У такой жа паслядоўнасці выконваецца і цацка ў выглядзе яйка (мал. 10). Вакол ручкі можна выціснуць фігурным стэкам арнаментальны ўзор. Пасля гэтага цацка-бразготка адпраўляецца на сушку.

*Метадычныя рэкамендацыі*

Выраб цацкі-бразготкі шарападобнай формы больш складаны. Перад яе стварэннем пажадана лепей навучыцца рабіць полы званочак, выкананне якога даюць навыкі стварэння акруглых полых форм з тонкай сценкай аднолькавай таўшчыні. Зрабіўшы з гліны і язычок, наш званочак становіцца цацкаю, а калі яго яшчэ і размаляваць малюнкамі навагодняй тэматыкі, то будзе прыгожы падарунак і сувенір.

Пасля таго як у дзяцей з’явіліся навыкі выконваць закругленыя гліняныя формы, можна вучыцца рабіць бразготкі шарападобнай і яйкападобнай формы. Асноўнымі прыёмамі лепкі гэтых цацак з’яўляецца расплюшчванне, закругленне і прагладжванне формы, наданне ёй полай шарападобнай формы. У дзяцей яшчэ больш выпрацоўваюцца навыкі пачуцця матэрыялу, уменні кіраваць ім, ствараць неабходную форму, прасторава думаць, уяўляць аб’ём і ствараць яго сваімі пальцамі. У канструкцыйным плане гэта засваенне асаблівай тэхналагічнай паслядоўнасці вырабу ўсіх дэталей (полы шар, ручкі, шарыкі) і правільнасці іх злучэння, зборкі.

У плане дэкаратыўнага аздаблення на аснове ручкі, ніжняя шырокая частка якой прымацоўваецца да шара, можна праціснуць выемчаты ўзор альбо элементы арнамента. Саму шарападобную паверхню рэльефнымі ўзорамі пажадана не дэкарыраваць. Яе можна размаляваць ангобнымі або акрылавымі фарбамі. Можна нашаму вырабу зрабіць малачэнне або абвар, гэтым паказаць яго старажытную гісторыю.

**Лепка цацкі-бразготкі “Беларуская лялька”** (3 варыянты)

*(практычная работа)*

*Матэрыялы:* гліна, шлікер

*Інструменты:* стэкі, губка, дошчачка

*Уводная частка*

Цацка-бразготка “Беларуская лялька” складаецца з наступных асноўных частак:

* конусападобная полая спаднічка, у якой будуць змяшчацца шарыкі;
* самое цела лялькі з галоўкаю;
* дзве рукі;
* сама лялька можа дапаўняцца наміткай ці хустачкай, павязанай на галаве, і невялікім тонкім фартушком з арнаментам;
* два дзясяткі гліняных шарыкаў рознага памеру;
* дно (плоская круглая форма).

*Тэхналагічны працэс*

Бяром кавалак гліны. Яго велічыня залежыць ад памеру будучай

бразготкі. Вялікімі пальцамі дзвюх рук праціскаем сярэдзіну нашага шарападобнага кавалка гліны, надаём нашай загатоўцы форму шляпкі грыба (фота 1). Пасля змочваем далонь правай рукі або 2-3 пальцы, устаўляем у шляпку, а вялікім, змочаным у мокрую губку, націскаем на гліну ўверсе шляпкі і “зганяем”, згладжваем вялікім пальцам к краю шляпкі. Так праходзім па ўсёй акружнасці (фота 2). Пры гэтым наша загатоўка павялічваецца ў памеры, набывае форму конуса з шырокім дном і тонкімі сценкамі.

Потым дзвюма рукамі насустрач адна другой сплюшчваем сценкі ў хвандачкі па ўсёй акружнасці (фота 3). Наш конус памяншаеца ў дыяметры, становіцца хвалепадобным. Пасля гэтага мы зноў разгладжваем змочаным вялікім пальцам гліняныя хвандачкі, надаём нашай загатоўцы форму конуса-спаднічкі правільнай формы з тонкімі, прыблізна адной таўшчыні, сценкамі (4-6 мм) (фота 4).

З другога невялікага кавалачка гліны раскатваем цыліндрык. Прадаўліваем у ім шыйку, верхняй частцы надаём форму галоўкі, а ніжняй – тулава (фота 5).

Яшчэ з аднаго кавалачка гліны раскатваем тонкую каўбаску, разрэзваем яе на дзве роўныя часткі, надаём ім форму пытальнага знака з патоўшчаным верхам (фота 6). Гэта будуць рукі цацкі.

Цяпер можна накатаць шарыкаў рознага памеру (2-3 дзясяткі), каб яны паспелі крыху падсохнуць да зборкі лялькі.

Затым трэба раскатаць кавалак гліны прыблізна такой таўшчыні, як конус-спаднічка, акрэсліць яе на гэтым пласце, выразаць круг такога дыяметру (фота 7).

Калі асноўныя загатоўкі зроблены, можна збіраць нашу цацку-бразготку (фота 10). Да конуса-спаднічкі пры дапамозе шлікера прыклейваем тулава, старанна прыціскаючы і прыгладжваючы стыкі (фота 11). Такім жа чынам прыклейваем рукі (накіраваць іх можна ў бокі), стыкі добра загладжваем (фота 12).

На галоўку нашай ляльцы можна зляпіць чапец. Для гэтага тонка раскатваем кавалачак гліны, надаём яму неабходную форму, намазваем шлікерам і апранаем на галаву, акуратна прыціснуўшы і прыгладзіўшы ўсю паверхню. Гэтак жа можна раскатаць качалкаю кавалачак гліны і выразаць з яго фартушок, які таксама шлікерам трэба прыклеіць на спаднічку (фота 14).

Пасля ў нашу ляльку закідваем гліняныя шарыкі. Край спаднічкі намазваем шлікерам. Асабліва пільна глядзім, каб шлікер не змог папасці ў сярэдзіну спаднічкі. Пасля прыклейваем загатоўку-дно і добра прыгладжваем стыкі (фота 15).

На фартушку і рукавах нашай цацкі-бразготкі можна стэкам выціснуць элементы беларускага арнамента (фота 16).

*2 варыянт*

Цацку-бразготку “Ляльку” можна выканаць і ў галаўным уборы “намітцы”. Форму спаднічкі выканаць у форме паўшар’я альбо знайсці іншую форму, якая сілуэтна падобна формам народнага касцюма. Можна выканаць цацку “Ляльку” з дзіцем ці са свістулькай-пеўнікам у руках (фота 17-18).

Пры вырабе цацкі-бразготкі важна не забыць зрабіць адтуліну ў рэзанатарнай ёмістасці, каб магло выходзіць паветра. Пажадана, каб сама сценка бразготкі была тонкай (4-6 мм) і аднолькавай таўшчыні. Гэта будзе спрыяць больш высокаму і моцнаму гуку.

Гліняная цацка “Лялька” з функцыяй бразготкі кампактная, абагуленая па пластыцы, мае нацыянальную адметнасць, а гук бразготкі надае ёй элемент гульні, забавы, што вельмі важна для сапраўднай цацкі.

*3 варыянт*

Яшчэ адзін спосаб вырабу глінянай лялькі-бразготкі – з раскатанага пласта. Па тэхналогіі гэты спосаб больш лёгкі і даступны (фота 1).

Бяром кавалак гліны. Яго велічыня залежыць ад памеру будучай цацкі. Кладзём гліну на дошчачку і раскатваем качалкай у блін. Каб пласт атрымаўся аднолькавай таўшчыні, неабходна мяняць напрамак раскаткі: спачатку ў адзін бок, пасля перпендыкулярна гэтаму напрамку (фота 2).

Пасля гэтага з нашага пласта пры дапамозе стэка можна па гатоваму шаблону выразаць конусападобную загатоўку (фота 3). Згортваем яе па акружнасці, утвараючы форму конуса. Стыкі змазваем шлікерам і, уставіўшы ўсярэдзіну качалку, склейваем і загладжваем стыкі, прыціскаючы да качалкі стык. Верх конуса таксама загладжваем, робім усечаным (фота 4).

Стэкам размячаем асноўныя прапорцыі частак фігуры лялькі. Пазначаем лінію наміткі і лінію пояса. Акрэсліваем і праціскваем авал твару, надаём яму невялікі рэльеф без дэталёвай прапрацоўкі. Праціскваем асноўныя лініі-складкі наміткі. З астатніх кавалкаў раскатанага пласта вырэзваем рукава-рукі і прыклейваем шлікерам (фота 5). Потым вырэзваем прамавугольны ручнічок, які прыклейваем так, быццам ён вісіць на далонях. На ручнічок размяшчаем хлеб-каравай, які лепім адвольна (фота 6). На ручніку, рукавах, намітцы размячаем і праціскаем стэкам арнаментальны ўзор. Катаем шарыкі (фота 7), раскатваем дно-блін. Закідваем шарыкі і заклейваем дно.

*Метадычныя рэкамендацыі*

На больш высокай і складанай ступені знаходзіцца стварэнне лялькі-бразготкі, старажытнага сімвала працягу жыцця, дабрабыту, ураджайнасці. Цацка-лялька – гэта лепшая забаўка дзіцяці, мастацкі твор, а ў нашым выпадку, яшчэ і адметны нацыянальны сувенір.

Форма нашай лялькі-бразготкі павінна быць падпарадкавана свайму функцыянальнаму значэнню. Яна павінна бразгацець, яе добра трымаць у руцэ, яна не мае дробных тонкіх дэталей, мае абагульненую манументальную форму з элементамі нацыянальнага касцюма.

Аснову нашай цацкі будзе складаць спаднічка лялькі ў форме званочка, цыліндрыка ці паўшар’я з маленькімі шарыкамі ўсярэдзіне. Тэхналогія стварэння гэтых дэталей апісана ніжэй.

Тулава і галоўку лепш зрабіць з аднаго кавалачка гліны, надаўшы адной яго частцы абагульненую выцягнутую форму, а другой – яйкападобную. Рукі лялькі робім паўкруглым жгуцікам і прымацоўваем пасля таго, як прыклеілі да спадніцы тулава нашай будучай лялькі. Рукі размяшчаем сіметрычна, па схеме “рукі ў бокі”. З тонкага пласта фармуем на галоўку намітку альбо “завязваем” хустку-магерку. Дэталі твару не робім, гэтак наша выява будзе мець больш функцыянальны вобраз. Пасля гэтага можна закінуць усярэдзіну шарыкі, пажадана, рознага памеру і прыклеіць донца, тонка раскатаны гліняны круг. Спераду шлікерам прыклейваем фартушок.

Кампазіцыю нашай лялькі можна разнастаіць: даць ёй у рукі немаўля ці двое, можна ручнічок з караваем, глечык ці пеўніка-свістульку. Важна, каб наша выява мела цэльную канструкцыю, не было выступаючых дэталей, якія б маглі лёгка абламацца, калі з цацкай будуць гуляць дзеці. На адзенні нашай лялькі пажадана адціснуць элементы нацыянальнага арнамента. Можна выканаць ангобны роспіс у 3-4 колерах, пакінуўшы частку нашай выявы без колеру, напрыклад, спаднічку. Роспіс лепш выконваць лакальнымі прадметнымі колерамі. Намітку, гарсэт, кашулю – рознымі колерамі, а фартух зрабіць такога колеру, як і намітка. Можна выкарыстаць арнаментальны ўзор з простых прамавугольных знакаў кантрасных колераў.

Можна нашу ляльку дэкарыраваць і спосабам малачэння. Праўда, калі яна падсохне, то некаторыя часткі, дэталі трэба адпаліраваць, надаць ім глянцавую паверхню. Гэта можна зрабіць кавалачкам цэлафана. На гэтай паверхні добра будуць кантраставаць лініі выціснутага арнамента альбо фактурная паверхня другой дэталі.

Рэкамендаваныя пажаданні ў плане стварэння і дэкаратыўнага аздаблення цацак-бразготак, лялек не могуць стрымліваць ваш творчы патэнцыял. Яны з’яўляюцца толькі пачатковымі тэхналагічна прыймальнымі напрамкамі ў стварэнні выяў, якія дайшлі да нас з сівой даўніны. Важна, каб наша цацка-лялька не набыла вобраз “Барбі”, не ператварылася ў аморфную выяву, злепленую з гліняных кавалачкаў з рознай адштампаванай фактурай, якая не мае ў сабе ніякай гістарычнай памяці, нацыянальнай адметнасці.

**Лепка цацкі-свістулькі “Конік”** (фота 2)

*(практычная работа)*

*Матэрыялы:* гліна, шлікер

*Інструменты:* стэк-праколка (універсальны), дапаможная палачка з дрэва цыліндрычнай формы дыяметрам 7-10 мм і даўжынёй 7-12 см з акругленым канцом

*Уводная частка*

Свістулька – гэта своеасаблівы полы керамічны выраб. У ім ёсць свістковае прыстасаванне і могуць быць ігравыя адтуліны (мал. 1). Гук (свіст) у свістулькі атрымліваецца за кошт выкарыстання фізічных уласцівасцей паветра. Струмень паветра, які мы, выдыхаючы, накіроўваем у свістульку, пападае ў паветраны канал, потым – у паветраную камеру, пасля – на язычок свістковай адтуліны і падзяляецца язычком на два патокі. Адзін з іх праходзіць на глыбіню рэзанатарнай камеры нашай цацкі, а другі мае знешні напрамак. Ваганне гэтых патокаў стварае гук (свіст). Калі зрабіць у рэзанатарнай камеры 1-2 адтуліны, то, адкрываючы і закрываючы іх, мы будзем змяняць ціск паветра ў сярэдзіне камеры і хуткасць вагання паветраных патокаў (вышыню гуку).

Лепка цацкі-свістулькі з’ўляецца даволі складаным працэсам у тэхналагічным выкананні рэзанатарна-свістковай сістэмы не толькі для дзяцей, але і для дарослых.

Выраб цацкі-свістулькі можна выконваць некалькімі спосабамі. Праўда, фізічная аснова, канструкцыя свістковага прыстасавання ва ўсіх варыянтах аднолькавая. Спынімся на адным спосабу падрабязна. Гэты метад прымяняю я і мае выхаванцы.

*Тэхналагічны працэс*

Цацка выконваецца з аднаго кавалка гліны памерам з запалкавы карабок. Кавалку гліны надаём форму кароткага цыліндрыка, можна яйка, у сярэдзіну якога ўстаўляем дапаможную палачку акругленым канцом трошкі далей за сярэдзіну нашай нарыхтоўкі. Гэта палачка будзе ўтвараць паветраную камеру і дасць нам магчымасць смела ствараць (ляпіць) форму нашай цацкі, не баючыся расплюшчыць яе ўнутраную частку (фота 3).

З загатоўкі расплюшчваем і адцягваем частку гліны на шыю і галаву нашага коніка, а з процілеглага боку (уздоўж палачкі) – на хвост-свісток. З ніжняй часткі загатоўкі адцягваем, адшчыпваем чатыры аднолькавыя атожылкі-ножкі (фота 4).

Цяпер, калі мы вызначылі асноўныя канструкцыйныя прапорцыі нашай выявы, пераходзім да больш пластычнай прапрацоўкі вобраза. Адцягваем больш шыю, робім яе дугой, памячаем галоўку. Ножкі лепім невялікімі выступамі акругленай формы. Хвост адцягваем на 2,5-3 см, робім яго цыліндрычнай формы (фота 5).

Цяпер, калі ў нас добра вызначыўся сілуэт і форма цацкі, працягнем пластычную прапрацоўку галавы і шыі нашага коніка. Верхнюю частку шыі трохі расплюшчваем, адцягваем вушкі ў верхняй частцы галавы, робім іх невялікімі акруглымі выступамі. Прапрацоўваем пластычную форму галавы коніка. На шыі праціскаем стэкам рысы, якія імітуюць грыву. На галаве перад вушамі робім невялікія выемкі, у якіх робім стэкам вочы нашага коніка. На пярэдняй частцы галавы праціскаем стэкам рысу, якая імітуе рот нашай выявы. Пасля больш канкрэтна прапрацоўваем усю форму вырабу, дэталі (фота 6).

Калі форма зроблена, пераходзім да стварэння самога свістка. Дапаможнаю палачкаю, якая знаходзіцца ў сярэдзіне вырабу, пашыраем унутраную ёмістасць. Калі яна стане свабоднай, выцягваем палачку. Адтуліну з краю залепліваем глінай на 5-7 мм. Пасля ў ніжняй частцы хваста на адлегласці 5-7 мм стэкам прарэзваем прамавугольную свістковую адтуліну на шырыню стэка. Лішак гліны можна дастаць стэкам або прыціснуць да задняй сценкі ўнутры свістка. Стэкам і пальцам расплюшчваем процілеглы край адтуліны, робім язычок вострым (фота 7).

Пасля плоскай часткай стэка паралельна язычку, крыху яго прыціснуўшы, у напрамку да задняй сценкі робім шчыліну на шырыню стэка. Глядзім, каб шчыліна – гэта паветраны канал – не забілася глінаю, калі будзем вымаць стэк. Струмень паветра, які будзе выходзіць з канала, трэба каб пападаў на язычок, тады цацка будзе гучаць. Тон, вышыня гуку будзе залежыць ад велічыні рэзанатарнай ёмістасці. Калі яна маленькая, гук будзе больш моцны і высокі. Пры большай поласці ён будзе ніжэйшым, глухаватым. У паветранай камеры, тулаве нашай свістулькі, можна зрабіць 1-2 адтуліны вострым канцом стэка. Закрываючы і адкрываючы іх пальцамі, можна мяняць вышыню гука (фота 2, 8).

Такую ж канструкцыю і паслядоўнасць вырабу маюць і другія персанажы цацкі-свістулькі. Гэта “Козлік”, “Кароўка”, “Баран”, “Сабачка”, “Коцік”, “Алень”, “Лось”, “Зубр”. У іх аднолькавая форма тулава, і толькі верхняя частка (галоўка, шыя, рожкі) стварае новыя вобразы (фота 8).

Такія дэталі, як рожкі ў барана, лася, аленя, можна зляпіць асобна, а пасля шлікерам прымацаваць да тулава.

**Лепка цацкі “Коннік”**

*(практычная работа)*

*Матэрыялы:* гліна, шлікер

*Інструменты:* стэк-праколка (універсальны), дапаможная палачка з дрэва цыліндрычнай формы дыяметрам 7-10 мм і даўжынёй 7-12 см з акругленым канцом

*Уводная частка*

Больш складанай з’яўляецца лепка цацкі “Вершніка”, “Конніка”. Коннікам можа быць як жаночая, так і мужчынская выява (фота 1). Сама цацка складаецца з двух частак: “Коніка-свістулькі” і “Вершніка”.

*Тэхналагічны працэс*

Як зрабіць “Коніка-свістульку”, мы ўжо ведаем. Спачатку робім выяву каня, але сам свісток не майструем, пакідаем на пасля, калі зробім і прымацуем самога конніка.

З кавалка гліны схематычна робім чалавечка з ножкамі, ручкамі і галоўкаю. Ножкі нашага конніка выгінаем паўкругам, па форме спіны, намазваем шлікерам, добра прыціскаючы к коніку. Дапаможная палачка, якая знаходзіцца ў сярэдзіне цацкі не дасць ёй дэфармавацца (фота 2). Тонкай глінянай палоскай абгортваем ніжнюю частку тулава вершніка, прыкрываючы трошкі ногі, і прыгладжваем. Гэта будуць полы вопраткі нашага конніка (фота 3).

Пасля абагулена фармуем рысы галавы. Больш рэльефна выдзяляем нос, форму барады, вусоў. Плоскім невялікім кавалачкам гліны робім косы. З асобнага кавалка гліны лепім капялюш і прыклейваем на галоўку. Стэкам-трубачкаю праціскаем вочкі і роцік. Плоскім стэкам праціскаем асноўныя рысы барады, вусоў, прычоскі (фота 4). Удакладняем форму рук і прыклейваем іх да грывы каня.

Прыгладжваем усю нашу цацку. На вопратцы конніка можна выціснуць элементы нацыянальнага арнамента (на рукавах і грудзях).

Пасля выцягваем дапаможную палачку з нашай цацкі і майструем свісток (як было напісана вышэй).

Пры вырабе цацкі “Конніка” з жаночаю выяваю тулава лепш зрабіць званочкам. Ніжняй часткай званочак прыклейваем да тулава. Прапрацоўваем форму галоўкі, адціскаем носік. Прамінаем форму рук і прыклейваем іх да грывы коніка. На галаву нашай жаночай выяве робім намітку з палосак гліны альбо хустку-магерку з трохвугольнага плоскага кавалачка гліны. Стэкам-трубкаю праціскаем вочкі і роцік. Плоскім стэкам на вопратцы выявы і намітцы праціскаем элементы арнамента. Па той жа схеме майструем свістковае прыстасаванне.

**Лепка цацак “Пеўнік”, “Качка”, “Птушка”**

*(практычная работа)*

*Матэрыялы:* гліна, шлікер

*Інструменты:* стэк-праколка (універсальны), дапаможная палачка з дрэва цыліндрычнай формы дыяметрам 7-10 мм і даўжынёй 7-12 см з акругленым канцом

*Уводная частка*

Другой канструкцыйнай асаблівасцю адрозніваюцца цацкі-свістулькі “Пеўнік”, “Качка”, “Птушка”. Гэта вынікае з таго, што яны маюць другую пластычную трактоўку формы вобраза (фота 1). Цацкі маюць акруглае полае тулава, якое ў верхняй частцы пераходзіць у шыю і галаву, а ў ніжняй – у хвост, у якім майструюцца свістковыя адтуліны. Ад тулава ў ніжняй частцы адцягваюца дзве ножкі паўкруглай канічнай формы.

Адрозніваюцца выявы толькі пластычнай лепкай галовак качкі, пеўніка, птушкі.

*Тэхналагічны працэс*

Канструкцыя свістка, паслядоўнасць яго вырабу такая ж, як у цацкі “Конік” і астатніх.

Цацку-свістульку можна зрабіць і другімі спосабамі.

*2 спосаб*

Тулава, паветраная рэзанатарная камера, робіцца спосабам “пяльменя”. З расплюшчанага кавалачка гліны зварочваецца вакол пальца полае тулава-пяльмень. Да яго прыклейваюцца шыя з галоўкаю, ножкі і хвост. У хвасце робяцца свістковыя адтуліны. Калі рабіць цацку гэтым спосабам, важна не расплюшчыць унутраную поласць.

*3 спосаб*

Калі цацка невялікага памеру, то яе можна рабіць няполай. Пасля таго як мы зробім самую цацку (фота 1), з ніжняй часткі ў тулаве палачкаю робім паглыбленне, рэзанатарную ёмістасць са свістковай адтулінай і язычком (востры край адтуліны) (фота 2). Пасля стэкам робім пракол у хваставой частцы, майструем паветраны канал, з якога паветра будзе пападаць на язычок свістковай адтуліны (фота 3).

Пры такім спосабу лепкі свістулькі паветраная рэзанатарная камера мае невялікі памер і гук цацкі больш рэзкі і высокі. Можна яшчэ зрабіць ігравыя адтуліны. Такі спосаб лепкі цацкі больш хуткі.

Пасля таго, як цацкі зроблены, добра гучаць, трэба іх высушыць. Сушка – даволі важны працэс. Калі цацкі высыхаюць вельмі хутка, нераўнамерна, то яны могуць дэфармавацца, асабліва іх свістковая канструкцыя. І тады яны не будуць гучаць. Сухія цацкі абпальваюць у горане або ў муфельнай печы (фота 4).

Для дэкаратыўнай аздобы цацак можна выканаць ангобны роспіс, дэкарыраваць палівамі. Можна прымяніць старадаўнія народныя тэхналогіі: гартаванне, малачэнне, дымленне. Тэхніка выканання іх будзе асветлена ў другой частцы “Тэхналогіі дэкаратыўнай апрацоўкі гліняных вырабаў”.

**Цацка-свістулька “Жаўрук”**

*(практычная работа)*

*Матэрыялы:* гліна, шлікер

*Інструменты:* стэкі, круглая палачка

*Уводная частка*

Для веснавых свят і прыхода вясны можна зрабіць і свістульку “Жаўрука”. Адметнай асаблівасцю яе з’яўляецца тое, што яна мае абагуленую форму тулава, два крылы, паднятыя ўгару, якія надаюць нашай птушцы характар палёту і між якімі можна працягнуць вяровачку і нашу цацку падвесіць на шыі дзіцяці (фота 1).

*Тэхналагічны працэс*

Бяром невялікі кавалак гліны, устаўляем у яго круглую палачку, якая будзе ўтвараць рэзанатарную поласць. Пасля пальцамі, змочанымі ў мокрую губку, надаём нашай загатоўцы абагульненую форму тулава птушкі з кароткаю дзюбкаю. Стэкам робім круглую ўвагнутасць для вачэй. Шлікерам прыклейваем маленькія вочкі-шарыкі альбо проста праколкаю робім адтуліны (фота 2). Раскатваем камяк гліны і стэкам вырэзваем два аднолькавыя сегментныя будучыя крылы. Стэкам праціскаем у кожным сегменце канаўкі радыяльнага напрамку (фота 3). Зробленыя крылы прыклейваем шлікерам з двух бакоў тулава птушкі шырокай часткай уверх. Потым склейваем іх, пакідаючы зазор паміж крыламі для спінкі тулава (фота 4).

Разварушваем і вымаем палачку, заклейваем тарэц адтуліны. З ніжняй часткі хваста на адлегласці 7-10 мм робім прамавугольны выраз, свістковую адтуліну. Пярэднюю сценку, язычок, пры дапамозе стэка і пальца робім вострай. Тым жа стэкам-праколкаю робім шчыліну, паветраны канал, паралельна язычку. Глядзім, каб яна не забілася глінаю.

Струмень паветра, які будзе выходзіць з паветранага канала, трэба, каб пападаў на востры край язычка і разрэзваўся на дзве часткі. Тады ў рэзанатарнай поласці будзе з’яўляцца свіст. Для змянення вышыні гуку, тэмбра па баках у тулаве птушкі робім праколкаю адтуліны. У час свісту закрываючы і адкрываючы гэтыя адтуліны, можна мяняць вышыню гуку (фота 5).

Калі цацка-свістулька высахне, можна пэндзлем зрабіць ангобны роспіс двума-трыма колерамі, пакідаючы частку нашай выявы нераспісанай, што дае асабліва дэкаратыўны малюнак (фота 6).

Пасля цацка абпальваецца ў муфелі і набывае трываласць.

Часткі паверхні, распісаныя ангобным роспісам, можна пакрыць бясколернай палівай і зноў абпаліць. Гэта ўзмацніць гучанне каляровай гамы. Толькі трэба глядзець, каб паліва не папала ў свістковую адтуліну.

*Метадычныя рэкамендацыі*

Цацка-свістулька – гэта таксама твор чалавечага інтэлекту, генетычная памяць культурных зносін грамадства, выраб, які ўвасобіў у сабе дзіцячую забаўку. Цацка-свістулька – адзін з першых флейтавых інструментаў, які стаў творам мастацтва.

Цяпер ствараецца шмат цацак-свістулек. Якой толькі формы, дызайну, дэкаратыўнага аздаблення яны не маюць!

Мы засяродзім увагу на цаццы, якая прыйшла да нас з даўніны як пасланне старажытнага чалавека, што дайшло да нас праз многія рукі пакаленняў, якія збераглі яго, не дазволілі яму знікнуць.

Абагуленасць формы, выразнасць сілуэта, мінімальная пластычная трактоўка вобраза без непатрэбных дэталей, манументальная цэльнасць канструкцыі без лішкаў каляровага аздаблення і, у той жа час, цеплыня і непасрэднасць у падачы вобраза – такая яна, народная цацка.

Сам працэс стварэння цацкі даволі складаны для дзяцей з-за складанасці вырабу свістковага прыстасавання. Нават многія майстры, якія займаюцца рамяством керамікі, педагогі не могуць зрабіць гліняную цацку-свістульку.

Праўда, тэхнічны бок яе стварэння цяпер ёсць і ў спецыяльнай літаратуры, і ў інтэрнэтных аглядах па гэтаму віду мастацтва.

Пры вырабе цацкі трэба памятаць, што з ёй будуць гуляць дзеці, што мы робім цацку для іх. З гэтага вынікае тое, што яна павінна быць зручнай у карыстанні і мець мастацкі вобраз, які будзе ўздзейнічаць на эстэтычныя пачуцці.

У аснове канструцыі цацкі ляжыць полая рэзанатарная ёмістасць. Пры лепцы цацкі дзеці пад уздзеяннем сваіх эмоцый, захопленасці стварэннем вобраза выявы, не могуць зберагчы ўнутраную ёмістасць і яе разбураюць. Лепей адразу ўстаўляць у загатоўку дапаможную палачку з дрэва. Гэта дазволіць смела працаваць над формаю. Паслядоўнасць вырабу цацкі-свістулькі апісана вышэй. Усё ж калі нам трэба зрабіць большую рэзанатарную ёмістасць, то патрэбна ляпіць уручную (можна спосабам пяльменя), пры лепцы самой выявы старацца яе не расціснуць. Пры пластычнай прапрацоўцы формы не трэба ўводзіць многа дэталей, важней сам вобраз, сілуэт, характар гэтага вобразу. А мноства дэталей будуць толькі разбураць выразнасць сілуэта ды і не дадуць палёту дзіцячай фантазіі дадумаць гэты вобраз. У той жа час патрэбна, каб пры падзенні цацка не так лёгка разбілася. Ды і без лішняй аздобы яна будзе выконвацца хутчэй і танней будзе каштаваць.

У невялікіх цацках-свістульках рэзанатарную ёмістасць можна праціскаць палачкаю пасля таго, як зроблена ўся цацка. Край адтуліны, праз які ўвайшла палачка робіцца вострым. Гэта будзе “язычок” нашай свістулькі. Плоскім краем стэка праколваем свістковы канал у хвасце-муштуку.

**Лепка воднай цацкі “Салавей”**

*(практычная работа)*

*Матэрыялы:* гліна, шлікер

*Інструметы:* стэкі, круглая палачка

*Уводная частка*

Цацка “Салавей” канструкцыйна складаецца з ёмістасці, невялікай пасудзіны, і выцягнутай трубкі-свістка, якая прымацавана да гэтай пасудзіны (фота 1).

*Тэхналагічны працэс*

Пасудзіну можна вытачыць на ганчарным коле, надаць ёй форму гаршчочка ці глечыка, гладышыка. А можна зрабіць рукамі, раскатаўшы гліну ў пласт і абгарнуўшы ім качалку. Выразаць з пласта донца і прыклеіць да зробленага цыліндрыка (фота 2). З такога ж раскатанага пласта, абгарнуўшы чаранок пэндзля, робім тонкую трубку, у канцы якой майструем свістковае прыстасаванне (фота 3).

У пасудзіне робім адтуліну ўсярэдзіне ці крыху ніжэй і прымацоўваем на гэтае месца свістковую трубку, пад вострым вуглом выцягнутую ўверх (фота 4). Пасудзіна запаўняецца вадой па ўзроўню адтуліны ці трошкі вышэй (мал. 5). Паветра, якое праходзіць праз свістковую трубку, прабіваецца праз ваду, і ваганні гуку нагадваюць пералівы, падобныя салаўіным. Вышыня гуку свістулькі залежыць ад дыяметра свістковай трубкі. Чым больш тонкай яна будзе, тым больш высокім будзе гук. Але трубку не трэба рабіць занадта тонкай, гэта будзе змяншаць яе моц. А ніжні яе канец трэба рабіць пашыраным у дыяметры, каб трубка добра мацавалася да пасудзіны.

Гэтай воднай цаццы можна надаваць розныя пластычныя вобразы. З другога боку ад свістковай трубкі можна майстраваць галоўкі выяў жывёл: коніка, козліка, баранчыка, пеўніка, якія будуць ажыўляць нашыя цацкі, надаваць ім асаблівую вобразную непаўторнасць (фота 6).

Форму самой пасудзіны таксама можна выканаць у якім-небудзь пластычным вобразе жывёлы, птушкі, надаць ёй дэкаратыўную трактоўку.

Цацкі можна выконваць з розным дэкаратыўным аздабленнем у залежнасці ад творчай задумы, пластычна-дэкаратыўнага рашэння.

**Выраб падвясной цацкі “Птушка шчасця”**

*(практычная работа)*

*Матэрыялы:* гліна, шлікер, ангобы, паліва, дрот

*Інструменты:* стэкі, дошчачка, губкі

*Уводная частка*

Арнітаморфныя формы прыроды са старажытных часоў знаходзілі ўвасабленне ў творчасці чалавека. Птушка з’яўлялася сімвалам прыхода вясны, новага жыцця. Галоўным абрадавым сімвалам было свята “Саракі”.

Цацку-птушку рабілі з розных матэрыялаў: дрэва, саломы, паперы. Гліняныя цацкі-птушкі, свістулькі, падвясныя птушкі з’яўляюцца яркімі вобразамі-сімваламі ў народнай творчасці.

Як зрабіць падвясную птушку шчасця “Жаўрук”.

*Тэхналагічны працэс*

Птушка (фота 1) зроблена з наступных паасобных частак: тулава, хваста, двух крылаў.

Бяром кавалак гліны, робім тулава птушкі, адціскаем галоўку з дзюбай. Памячаем вочкі, робім стэкам упадзіны, у якія шлікерам прыклейваем вочкі-шарыкі (фота 2).

Раскатваем кусочкі гліны, надаём ім сегментную форму, вугал аднаго з трохвгольнікаў мае большую таўшчыню. Процілегламу боку надаём паўкруглую форму (фота 3). Такіх дэталей выконваем дзве. Гэта будуць крылы нашай птушкі.

Па гэтай жа схеме робім і хвост “Жаўрука”, толькі форму робім больш выцягнутай (фота 4).

Пасля гэтага стэкам на крылах і хвасце прымінаем канаўкі ў радыяльным напрамку, якія імітуюць напрамак пер’яў. Тарцы гэтых жа дэталей таксама праціскаем стэкам (фота 5).

Для таго каб пасля ўсе дэталі злучыць у адну выяву, у крылах і хвасце вострым краем стэка робім паглыбленні на 1-2 см. У тулаве птушкі таксама робім праколы. У сярэдняй частцы тулава – для крылаў, зверху – для падвескі, у частцы процілеглай галаве – для хваста (фота 6).

Калі дэталі добра падсохнуць, можна зрабіць ангобны роспіс 2-3 колерамі ў залежнасці ад задумкі. Карычневым ангобам пафарбаваць верхнюю частку галавы і дзюбы птушкі, ніжнюю частку дзюбы і галоўкі – у жоўты або белы колер. Па краю крылаў і хваста правесці палоскі карычневага і жоўтага колеру. Зафарбоўваць, пакрываць ангобам усе дэталі выявы не пажадана. Выразна і дэкаратыўна будзе глядзецца наш выраб у спалучэнні частковага роспісу, пакрытага бескаляровай палівай, і матавай тэракотавай паверхні, якія будуць паміж сабой кантраставаць (фота 7).

Пасля ангобнага роспісу дэталі нашай выявы можна абпаліць у муфелі. Потым распісаныя часткі пакрыць бескаляровай палівай і зноў абпаліць да тэмпературы плаўлення палівы.

Гатовыя часткі вырабу пры дапамозе дроту і клею збіраем у адно цэлае. У верхняй частцы прымацоўваем кранштэйн-падвеску, зробленую з такога ж дроту. Калі клей высахне, прымацоўваем вяровачку і падвешваем нашу птушку шчасця “Жаўрука” (фота 8).

Пры вырабе птушкі “Жаўрука” не трэба абмяжоўваць сябе ў форме стылістыкі, каляровага рашэння. Важна, каб наша выява мела выразны стыльны сілуэт, лаканічнае каляровае рашэнне.

**Сюжэтная цацка,**

**цацка, якая складаецца з некалькіх персанажаў-свістулек**

(практычная работа)

*Матэрыялы:* гліна, шлікер

*Інструменты:* стэк універсальны, дапаможная палачка

*Уводная частка*

Такая цацка-кампазіцыя – мая аўтарская распрацоўка. У яе аснове знаходзіцца павялічанага памеру выява каровы, барана альбо другой жывёлы, у якой змайстравана свістковае прыстасаванне (свістулька) з некалькімі гукавымі адтулінамі. Выяву дапаўняюць 2-3 пеўнікі-свістулькі, якія прымацаваны на рожках, спіне барана ці каровы.

*Тэхналагічны працэс*

У аснове выявы нашай вялікай свістулькі знаходзіцца рэзанатарная ёмістасць (свістковая поласць). Усярэдзіне, пажадана, каб яна мела акругленыя абрысы яйка, тады яна будзе мець добры гук. Можна зрабіць некалькі гукавых адтулін, якімі можна змяняць гук па тону.

Знешняя форма выявы ствараецца ўжо адвольна ў залежнасці ад творчай задумы. Праўда, у кампазіцыі нашай свістулькі абавязкова трэба стварыць хвост-муштук з паветраным каналам і свістковую адтуліну з язычком.

Ствараючы вобраз нашай анімалістычнай выявы, можна надаць яму дэкаратыўны стыль з налепамі рэльефных дэталей, асаблівай фактурай.

Калі форма нашай выявы зроблена, можна майстраваць сам свісток па той жа схеме, як рабілі ў свістулькі. Пасля трэба зрабіць некалькі гукавых адтулін. Прыкладаючы пальцы, знайсці зручнае месца на выяве. Адлегласць паміж адтулінамі павінна быць такой, каб пальцы не заміналі адзін аднаму пры закрыцці і адкрыцці іх (фота 2). Ад дыяметра гукавых адтулін залежыць вышыня гуку.

Пасля робім свістулькі-пеўнікі для нашай сюжэтнай цацкі. Колькасць пеўнікаў-свістулек і іх размяшчэнне трэба асэнсаваць. Усе нашы выявы павінны ствараць новы вобраз. Уносім у сюжэт элемент дзеяння. Пры размяшчэнні цацак патрэбна, каб іх месцазнаходжанне не перашкаджала нашым пальцам у час ігры (фота 3).

Выява мае складаную форму і патрабуе асаблівых адносін да сушкі. Неабходна, каб усе дэталі высыхалі аднолькава. Вядома, што малыя формы сохнуць хутчэй, а вялікія – павольней. Таму маленькія пеўнікі пры большай сушцы могуць “адскочыць” ад кампазіцыі, або на стыку з’явяцца расколіны.

Сушка павінна праходзіць павольна.

Пасля таго як наш выраб высах, яго можна абпаліць у муфелі, выканаць дэкаратыўную апрацоўку формы ў залежнасці ад мастацкай задумы, прымяняючы як традыцыйныя каляровыя палівы, так і народныя тэхналогіі дэкаратыўнай апрацоўкі (фота 1-4).

Сюжэтныя цацкі прывабліваюць гумарам сваіх персанажаў, вобразнай пабудовай сюжэта і, вядома, гукавымі якасцямі цацкі.

*Метадычныя рэкамендацыі*

Больш складанай у мастацкім і тэхналагічным здзяйсненні з’яўляецца жанравая сюжэтная цацка, якая складаецца з некалькіх цацак, цацак-свістулек ці чалавечых выяў.

Выконваючы такія цацкі, іх робім ужо большага памеру. Вобразу надаём большую дэкаратыўнасць, дадаючы ляпныя дэталі, завіткі, фактуры. Такая цацка часам набывае вобраз дэкаратыўнай выставачнай скульптуры з сюжэтам, у якім развіваецца дзеянне. Дэкаратыўнае каляровае аздабленне таксама можа мець адвольны стыль. Такія цацкі, можна сказаць, ствараюцца па матывах народнай цацкі. Іх прызначэнне больш як інтэр’ерная дэкаратыўная скульптура малых форм з элементамі гульнёвага жанру, надзеленая гумарыстычным добразычлівым сюжэтам.

Асабліва гэта праяўляецца ў працах тых майстроў, якія ствараюць жанравыя кампазіцыі народнага побыту з выявамі людзей. Такая цацка таксама можа мець свае месца як інтэр’ерная пацешная скульптура. Аднесці яе ў які-небудзь канкрэтны жанр вельмі цяжка ды і не патрэбна. Галоўнае, каб яна радавала як дзяцей, так і дарослых сваім сюжэтам і яркімі вобразамі персанажаў. Гэтыя цацкі кампазіцыі можна пакінуць тэракотавымі альбо прымяніць таніроўку, якая будзе выяўляць форму, падкрэсліваць структуру матэрыяла, дэталей.

**Фармаванне (тачэнне) вырабаў на ганчарным коле**

*(практычная работа)*

*Матэрыялы:* пластычная гліна

*Абсталяванне:* ганчарнае кола, пасудзіна з вадою, стэкі, шаблоны, струна (разак)

*Уводная частка*

Тачэнне гліняных выяў на ганчарным коле дайшло да нас з мінулых вякоў. Гэта адна з тэхналогій вырабу глінянага посуду. Фармаваць (тачыць) вырабы можна як на ганчарным коле, якое прыводзіцца ў рух нагамі, так і на сучасным, з электрычным прывадам, які робіць гэты працэс больш лёгкім.

Асноўныя этапы фармавання:

* цэнтроўка камяка гліны на крузе;
* формаўтварэнне цыліндрычнага полага вырабу (выцягванне сценак і фармоўка дна);
* наданне вырабу выпукла-ўвагнутых форм у залежнасці ад таго, які выраб мы фармуем (збанок, гаршчок альбо іншую форму);
* выраб венчыка (верхняй часткі пасудзіны);
* зачыстка і зняццё (зрэзка струною) гатовага вырабу для сушкі.

*Тэхналагічны працэс стварэння збанка, гаршчка, глечыка*

Бяром кавалак гліны, збіваем яго, стукнуўшы некалькі разоў, прымацоўваем яго на сярэдзіну круга. Рукі змочваем вадою. Разганяем ганчарнае кола і дзвюма рукамі, моцна прыціснуўшы локці да сябе, фармуем з гліны акруглую форму. Пасля, націскаючы далонямі з бакоў, выцягваем яе ўсечаным конусам, абхапіўшы правай рукой, а левай цягнем на сябе, выцягваем, націскаем далонямі зверху, ператвараем масу зноў у паўкруглую форму. Так робім некалькі разоў, пакуль наш камяк добра не будзе адцэнтраваны (не будзе змяшчацца на крузе) і гліняная маса стане больш шыльнай (фота 2).

Пасля вялікім пальцам націскаем у сярэдзіне паўшар’япадобнай загатоўкі. Робім выемку, знаходзім сярэдзіну. Указальным пальцам цягнем на сябе, пашыраем унутраную поласць да неабходнага памеру, фармуем таўшчыню донца. Пасля пальцамі дзвюх рук выцягваем сценкі ўверх, надаём вырабу цыліндрычную форму. Указальны палец рукі, які знаходзіцца ўсярэдзіне, прамым прыціскаецца да сценкі, а палец другой рукі – звонку. Сценка пасудзіны выцягваецца знізу ўверх, надаецца форма цыліндра. Калі робіцца невялікі выраб, цацачны посуд, то гэтае дзеянне праводзіцца адной рукой вялікім і сярэднім пальцамі, другая рука толькі падтрымлівае нашу загатоўку (фота 3). Глядзім, каб наша форма заставалася круціцца па цэнтры без біення. Для гэтага дадаткова праводзім удакладненне яе знаходжання, цэнтруем. Рукі перыядычна змочваем у вадзе.

Са зробленага цыліндра фармуем посуд, збанок. Удакладняем таўшчыню донца. Фармуем аснову. Лёгка націскаючы з унутранай часткі на сценкі, пашыраем ніжнюю частку, надаём ёй паўкруглую форму. Гэта будзе тулава нашага збанка (фота 4). А верхняй частцы надаём форму цыліндра паменшанага дыяметра з пашырэннем яго верхняй часткі. Са знешняга боку, прытрымліваючы усярэдзіне пальцам другой рукі, фармуем плячо і шыйку нашага збанка (фота 5). На верхняй частцы робім венчык. Пры выцягванні формы можна карыстацца рознымі стэкамі.

Прыціскаем лёгка губку к вырабу, які круціцца, збіраем лішнюю вадкасць, звонку і ўнутры прыгладжваем паверхню.

Пасля на паменшаных абаротах ганчарнага кола вострым канцом стэка праціскаем узор з прамых і хвалістых канавак (фота 6).

Цяпер бяром разак (тонкую лёску) і асцярожна зрэзваем, стараючыся не адрэзаць дно, наш выраб, і ставім яго на стол (фота 7).

Калі нам трэба рабіць на ганчарным коле формы невялікага памеру, то лепей адцэнтраваць большы кавалак гліны і з яго паслядоўна тачыць маленькія формы посуду (фота 7).

У такой жа паслядоўнасці выконваецца выраб глечыка (фота 1-9). Праўда, пасля таго як мы зрабілі цыліндрычную форму, ёй трэба надаць шарападобную форму, а верхнюю частку завузіць і сфармаваць вузкае рыльца з венчыкамі і носікам. Калі выраб падвяліцца, з глінянай палоскі зрабіць ручку і прыклеіць пры дапамозе шлікера. Глечыку можна надаваць форму больш акруглую, шарападобную (фота 10).

Выраб гаршчка выконваецца гэтак жа, толькі рыльца мае большы дыяметр, яно не завужваецца. К гаршчку можна прыклеіць адну альбо дзве ручкі, калі ён падвяліцца (фота 1-6).

У такой жа паслядоўнасці можна зрабіць і астатнія ганчарныя формы нацыянальнага посуду. Напрыклад, гаршчкі-двайняты змацоўваюцца з двух гаршчкоў, да іх прымацоўваецца дугападобная ручка (фота 7).

Вельмі адказным з’яўляецца працэс сушкі, які працягваецца 5-6 дзён. Сушыць вырабы трэба павольна, не ставіць іх на скразняках і каля гарачых батарэй. Калі верхняя частка вырабаў падсохне, іх трэба перавярнуць дном уверх, каб донца пасля не трэснула. Пасля таго як посуд высахне, яго можна абпальваць у печы.

**Глава ІІ**

**Тэхналогіі дэкаратыўнай апрацоўкі гліняных вырабаў**

Для надання керамічным выявам дэкаратыўнасці, мастацкай вобразнасці або асаблівых тэхналагічных якасцей вырабы можна дэкарыраваць палівамі, ангобным роспісам, ужываць старадаўнія народныя тэхналогіі: “малачэнне”, “абвар”, дымленне”. Усе гэтыя тэхналагічныя працэсы мяняюць структуру керамічнага чарапка, надаюць асаблівы дэкаратыўны эфект, ствараюць новы мастацкі вобраз.

Тэхналогіі дэкаратыўнай аздобы керамічных вырабаў можна ўмоўна падзяліць на старадаўнія і сучасныя.

Якія ж можна адзначыць асноўныя рэкамендацыі ў іх прымяненні?

У першую чаргу, гэта творчы падыход, задума аўтара, яго адносіны да тэхналогій як элемента культурнай спадчыны свайго народа.

Народныя тэхналогіі аздобы керамічных вырабаў добра спалучаюцца з традыцыйнымі формамі народных промыслаў. Тэхнікі малачэння, абвару, задымлення ўзмацняюць мастацкія якасці ганчарных форм посуду народнай керамікі. Малыя формы: цацкі-свістулькі і цацкі-бразготкі – з прымяненнем гэтых тэхналогій тэрмічнай апрацоўкі набываюць асаблівую гістарычную значнасць, сувязь з сівой даўніной.

**Малачэнне**

Малачэнне – тэрмічная апрацоўка выявы ў малацэ. Калі абпалены тэракотавы выраб пакрыць або акунуць у малако, то яно пранікае ў поры чарапка (фота 1). Калі выраб падсохне, ставім яго ў печ, пажадана, электра- і паступова падымаем тэмпературу. У залежнасці ад тэмпературы выраб пачынае набываць вахрыстае светлае адценне і паступова з павышэннем тэмпературы цямнее. А пры тэмпературы каля 350°-420° С становіцца цёмным з фіялетавым адценнем. Пры далейшым павышэнні тэмпературы малако пачынае выгараць, выраб паступова святлее, становіцца зноў тэракотавым.

Асабліва дэкаратыўны эфект праяўляецца, калі выраб мае розную фактуру, напрыклад, глянцавую адпаліраваную паверхню і матавую рэльефную. Кантраст розных фактур надае вырабу асаблівую дэкаратыўнасць. Тэхніку малачэння добра можна выконваць на ганчарных вырабах, посуду, на якім маюцца розныя фактуры (фота 2), на гліняных цацках-свістульках (фота 3), асабліва на бразготках. Такі спосаб дэкарыравання надае вырабам эфект старадаўнасці, подых мінулых вякоў.

Асаблівага мастацкага эфекту можна дабіцца, калі ў вырабе, пакрытым малаком, рэльефныя паверхні працерці мокрай губкай. А можна частку нашай выявы ці некаторыя дэталі пакрыць разведзеным малаком. Вось як глядзяцца цацкі-бразготкі, дэкарыраваныя рознымі спосабамі малачэння (фота 4).

Цікавы дэкаратыўны эфект можна атрымаць, калі частку паверхні выраба пакрыць палівай якога-небудзь колеру, а частку – малачэннем. Пры гэтым працэсе спачатку наносіцца паліва на частку выраба і робіцца абпал да тэмпературы 850°-1000° С (у залежнасці ад палівы) да яе расплаўлення. Пасля астывання вырабу астатняя яго паверхня пакрываецца малаком і праводзіцца дадатковы абпал для малачэння (фота 5). Па вырабу, выкананаму ў тэхніцы малачэння, можна зрабіць роспіс акрылавымі фарбамі. На цёмным фоне добра бузе выдзяляцца роспіс светлай фарбай. Рэльеф можна вылучыць колерам пазалоты або бронзы гэтых жа акрылавых фарбаў.

**Гартаванне (абвар)**

Гартаванне – яшчэ адзін з народных спосабаў тэрмічнай апрацоўкі вырабаў.

Для гэтага робіцца спецыяльная абвара, якая змяшчае ў сабе кіслы квас (можна капусны ці агурочны). На 1 літр квасу дабаўляецца 1-2 жмені жытнёвай мукі буйнага памолу. Усё гэта размешваецца. Можна крыху дабавіць кастрыцы або дробных апілак. Пажадана, каб гэтая абвара пастаяла некалькі дзён і закісла.

Сам абвар выконваецца ў паступовай паслядоўнасці. Высахлы выраб, напрыклад, посуд, абпальваецца ў печы, якая награецца да тэмпературы 850° -950° С. Пасля гэтага адчыняюцца дзверкі нашай печкі і абцугамі ці іншым прыстасаваннем вымаем нагрэты разжараны да жоўтага колеру выраб і пачынаем яго апускаць у раствор “абвары” і вымаць з яго, паварочваючы ў розныя бакі. Абвара пры гэтым пачынае кіпець, бурліць ад вялікай тэмпературы нашага выраба (фота 2). Яна пападае ў поры глінянага чарапка, запякаецца плямкамі ад вялікай тэмпературы на паверхні, надаючы “стракаты”, “плямісты” малюнак нашаму вырабу. Апрацаваная па такой тэхналогіі паверхня становіцца больш шчыльнай, у яе порах запякаецца мучны клейстар, а паверхня набывае дэкаратыўны малюнак (фота 3).

Малюнкам, яго формай, тэкстурай абвару можна кіраваць і дабівацца асаблівага дэкаратыўнага эфекту. На гэта будзе ўплываць і кансістэнцыя абвары, яе састаў, прыёмы акунання выраба ў раствор. Розныя эфекты могуць даваць розныя прымешкі іншых рэчываў у абвары (фота 4).

Абвар можна выконваць моцным растворам чаю ці настоем хвоі. Неабходна эксперыментаваць, шукаць розныя спосабы, якія абавязкова дадуць добры вынік.

Вельмі дэкаратыўна паверхня абвару, выкананая разводамі, плямкамі, спалучаецца з паліванай паверхняй глазуры (фота 5). Тэхніка такой аздобы выконваецца ў наступнай паслядоўнасці. Пасля першага абпалу (уцільнага) частка вырабу ў залежнасці ад задумкі пакрываецца палівай аднаго альбо некалькіх колераў. Выраб абпальваецца ў муфельнай печы да расплаўлення палівы (950°-1000°С). Пасля гэтага ён абцугамі выцягваецца і акунаецца ў абвару. Выконваецца абвар, затым выраб пагружаецца ў ваду для адмакання. Губкай або шчоткай змываецца клейстар з паліванай часткі паверхні.

Пры вырабе посуду можна пакрываць палівай крышкі гаршчкоў, ручкі рознага посуду, дэталі, а потым выконваць абвар (фота 6). Утылітарна дэкаратыўныя вырабы, выкананыя ў такой тэхніцы, маюць асаблівую дэкаратыўную выразнасць.

Тэхніка “абвару” мае старажытную гісторыю. У многіх народаў яна называлася “перапынены абпал”. Нарадзілася яна і прымянялася ў народаў Беларусі, Украіны, Прыбалтыкі, Расіі яшчэ ў ХVI веку прошлага тысячагоддзя. Прымяненне яе ў сучасных умовах у дэкаратыўна-прыкладном мастацтве дапамагае ствараць новыя мастацкія творы, выкарыстоўваючы традыцыйныя тэхналогіі.

*Метадычныя рэкамендацыі*

Прымяняючы абвар на цацках, трэба дабівацца, каб яго малюнак не парушаў цэльнасць формы. Такая тэхніка больш падыходзіць да цацак другіх выяў, якія маюць абагуленую форму, не маюць дробных дэталей, якія ад плямак абвару могуць згубіць сваю выразнасць. А прымацаваныя тонкія дэталі ў працэсе абвару ад рэзкай розніцы тэмпературы могуць трэснуць, абваліцца. Для такіх больш складаных форм найбольш пажаданым будзе малачэнне альбо дымленне, можна прымяніць элементы ангобнага роспісу ці паліванне глазурамі.

Тэхніка абвару дае вялікія дэкаратыўныя якасці керамічным формам. Кантраст, малюнак абвару будзе залежыць і ад колеру чарапка, састава гліны. На больш светлым вырабе малюнак будзе больш кантрасным. Дэкаратыўны малюнак абвару можна змяніць, калі выканаць пакрыццё ангобам другога колеру часткі выявы, яе дэталей. Абвар лепей кладзецца на шурпатую паверхню. Даўней, калі майстры праводзілі яго, то ў гліну дабаўлялі жарству, перапаленае і прасеянае каменне, якое надавала вырабу тэрмічную моц і шурпатую структуру.

З тэхнікай гартавання, абвару можна прымяніць частковае пакрыццё выраба палівай. Спалучэнне глянцавай, бліскучай паверхні з матавай з цёмнымі плямкамі надае асабліва дэкаратыўны эфект. Пры яго прымяненні важна знайсці меру ў суадносінах паміж пакрытай палівай і абваранай паверхнямі, знайсці прыймальны колер палівы, прымяніць адзін альбо два-тры колеры. Пры выкананні абвару важна, каб выраб, вымаючы ацугамі з муфеля, ухапіць за тую частку, дзе няма палівы. Абвараныя вырабы з палівай добра вымываюцца ў вадзе, і абвар з паліванай паверхні змываецца.

Больш лёгкім гэты працэс будзе, калі паліваныя дэталі зроблены асобна, а пасля, абвараныя, яны склейваюцца ў адзін выраб. Злучэнне паліванай і гартаванай паверхні дае вялікі дэкаратыўны эфект.

**Тэхналогія выканання чорназадымленай керамікі**

Працэс выканання горназадымленай керамікі дайшоў да нас як адна са старадаўніх тэхналогій дэкаратыўнай апрацоўкі ганчарных вырабаў. На тэрыторыі Беларусі гэтая тэхналогія адзначалася ў ХІІ-ХІІІ стагоддзях.

Фізіка-хімічная сутнасць працэсу выканання чорназадымленай керамікі заключаецца ў наступным: у канцы абпалу ў печ закідваюцца смалістыя альбо сырыя дровы. Печ добра закрываецца, глінай замазваюцца ўсе шчыліны. Без доступу кісларода вуглярод, які з’явіўся ад згарання смалякоў, пападае ў порыстую сценку вырабаў і пры астыванні печы надае ім чорную афарбоўку, змяншаючы порыстасць чарапка, што важна для посуду. Абпальванне трэба праводзіць у горане печы, якая спецыяльна зроблена для гэтага працэсу. Абпал праводзіцца на дровах, вуглі ці газу. Выкарыстанне для гэтага працэсу ніхромавых награвальнікаў спрыяе іх хуткаму згаранню.

Невялікую колькасць маленькіх вырабаў можна задымліваць і другім спосабам у электрамуфелі. Сутнасць яго заключаецца ў наступным. У канцы абпалу выраб або некалькі дастаюцца абцугамі і апускаюцца ў ёмістасць з апілкамі і шчыльна закрываюцца крышкай, каб не было доступу кіслароду. Пасля таго як працэс скончыцца, вырабы астынуць, яны набудуць чорную афарбоўку. Такі спосаб можна паспяхова прымяняць пры абпале свістулек, бразготак, дробнай пластыкі. У якасці ёмістасці для дымлення можна выкарыстаць чайнік ці каструлю, якімі ўжо перасталі карыстацца (фота 1).

Цікавы дэкаратыўны эфект набываюць вырабы, калі сумяшчаць матавую паверхню чарапка з глянцавым узорам якога-небудзь малюнка, арнамента. Глянцавая паверхня альбо ўзор наносіцца на падсохлы, але яшчэ сыраваты выраб адпаліраванай паверхняй кавалачка цвёрдага дрэва ці метала (фота 2). Вялікую плошчу паверхні можна паліраваць цэлафанам. Сыраватая паверхня раўнамерна націраецца гэтым матэрыялам да з’яўлення глянцавага бляску на вырабе (фота 3).

Вельмі эфектна выглядае горнаглянцавы посуд і дробная пластыка, адпаліраваная шчаціннай шчоткай, якой чысцяць адзенне (фота 4).

**Дэкаратыўныя таніроўкі**

Гэта яшчэ адзін спосаб надаць выяве асаблівую выразнасць, засяродзіць увагу на яе паверхні.

Таніраванне выявы апраўдана, калі паверхня мае тэкстуру, ёсць шмат дробных дэталей. Ужыванне ў гэтым варыянце таніроўкі якога-небудзь колеру з заціраннем выпуклых аб’ёмаў, фактур дапамагае выяўляць рэльефнасць, структуру формы. Матавасць таніраванай паверхні, у адрозненні ад блікуючых паліў, не парушае цэльнасці кампазіцыі, а толькі надае вобразу большую выразнасць.

Таніроўкі – гэта водныя растворы фарб. Часам маюць у сваім злучэнні некалькі колераў, водны раствор якіх стварае якое-небудзь адценне нягучнага цеплаватага колеру, які добра гармануе з тэракотавай паверхняй выраба. Найчасцей ужываюцца таніроўкі шэравата-карычневага колеру. Зрабіць такі раствор няцяжка.

У вадзе разводзіцца гуаш карычневых і чорных колераў. У залежнасці ад колькасці кампанентаў эксперыментальным метадам проб знаходзім неабходнае адценне па колеру і глыбіні тона. У гэты раствор можна трошкі ўліць воднага раствора марылкі карычневага колеру. Таніруючыя растворы можна рабіць карычневатых, зеленаватых, вахрыстых і іншых адценняў.

Калі наша выява, якую мы будзем таніраваць, невялікая, то яе можна пагрузіць у ёмістасць з таніроўкай. Калі ж выраб вялікі, то яго можна пакрываць шырокім пэндзлем альбо флейцам.

Затаніраваную такім чынам выяву праціраем мокрай губкай, змываем колер з усёй выступаючай паверхні, дэталей. У паглыбленнях, упадзінах, няроўнасцях таніроўка застанецца і будзе падкрэсліваць тэракотавыя светлыя паверхні, выяўляць фактуру нашай формы. Калі выраб высахне, яго можна пакрыць акрылавым лакам, разведзеным вадою. Лак надасць паверхні лёгкую матавасць і выразнасць. Ні ў якім разе не трэба, каб паверхня пасля лака станавілася глянцавай, зіхацела. Такі бляск будзе парушаць цэльнасць формы, выразнасць вобраза. Дэкаратыўны эфект можна ўзмацніць, надаць выяве асаблівую гучнасць, калі ўвесці лёгкі колер празрыстай бронзавай, срэбранай альбо залатой акрылавай фарбы на элементы выпуклых дэталей.

Таніраванне фарбавымі растворамі дапамагае ўзмацніць мастацкую выразнасць дэкаратыўных пано з рознымі сюжэтамі і з рознымі структурнымі паверхнямі. Вельмі цэльна і выразна глядзяцца выявы дэкаратыўных скульптурных форм з фактурнай паверхняй, дробная пластыка, асабліва пластычная геральдыка, розныя формы сувенірнай пластыкі. Такая тэхніка дэкаратыўнай апрацоўкі вельмі даступная ў матэрыяльных адносінах, нескладаная ў выкананні і дае добры мастацкі эфект у стварэнні дэкаратыўных твораў з керамікі.

З вялікім поспехам тэхналогію ангабіравання і таніравання прымяняюць у сваіх творах салігорскія майстры керамікі Міхаіл Бруй і Віктар Дубовік. Іх дэкаратыўная пластыка прываблівае і вобразнасцю выявы, і дэкаратыўнай апрацоўкай (фактурай паверхні, гарманічным каляровым рашэннем).

Літаратура

1. Этнаграфія Беларусі. Энцыклапедыя. – Мн.:, 1989;

2. Сахута Я.М. Народнае мастацтва Беларусі. – Мн.: Беларуская энцыклапедыя, 1997;

3. Сахута Я.М. Беларуская народная цацка. – Мн., 1991;

4. Сахута Я.М., Говар В.А. Мастацкія рамёствы і промыслы Беларусі. – Мн.: Навука і тэхніка, 1988;

5. Ржавуцкі М. Беларуская гліняная цацка. – Мн.: Полымя, 1991;

6. Жук В.І. Сучасная беларуская кераміка. – Мн.: Навука і тэхніка, 1984;

7. Рандэлі Л.Д. Народнае дэкаратыўна-прыкладное мастацтва. – М.: Асвета, 1984;

8. Дурасаў Г.П. Каргопальская гліняная цацка. – Л.: Мастак РСФСР, 1986;

9. Дайн Г.Л. Руская цацка. – М.: Савецкая Расія, 1987;

10. Багуслаўская І.Я. Дымкаўская цацка. – Л.: Мастак РСФСР, 1988;

11. Барадулін В.А. Асновы мастацкага рамяства. – М.: Асвета, 1979;

12. Хворастаў А.С. Дэкаратыўна-прыкладное мастацтва ў школе. – М.: Асвета, 1988;

13. Лукіч П.Е. Канструяванне мастацкіх вырабаў з керамікі. – М.: Вышэйшая школа, 1979;

14. Акунава Л.Ф., Крапівін В.А. Тэхналогія вытворчасці і дэкарыраванне мастацкіх керамічных вырабаў. – М.: Вышэйшая школа, 1984;

15. Заслаўскі і гісторыка-археалагічны запаведнік. – Мн.: Беларусь, 1983;

16. Назіна І.Д. Беларускія народныя музычныя інструменты. – Мн.: Навука і тэхніка, 1979;

17. Лёгенькі Ю.Г. Від рамяства да творчасці. – Кіеў: Час, 1990;

18. Альбомы: - Беларуская кафля. – Беларуская кераміка.

ХVIII Рэспубліканская выстава

навукова-метадычнай літаратуры, педагагічнага вопыту і творчасці вучнёўскай моладзі

**Керамічная цацка Салігоршчыны**

***метадычны зборнік***

Складальнік:

Мікалай Аляксеевіч Пратасеня

Дзяржаўная ўстанова дадатковай адукацыі

«Цэнтр творчасці дзяцей і моладзі Салігорскага раёна»

223710, Мінская вобласць

г. Салігорск, вул. Леніна, д. 57

тэл.: 8017225889

e–mail:cdt\_soligorsk@ mail.ru